OPCW
OPCW, Organisationen for Forbud mod Kemiske Våben, er en mellemstatslig organisation oprettet 1997.

Organisationen har hovedsæde i 
Haag
 og har 193 medlemsstater (2020). Dermed repræsenterer OPCW 98 procent af verdens befolkning.

OPCW har siden 2001 haft en samarbejdsaftale med FN. OPCW overvåger overholdelsen af Konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse (Chemical Weapons Convention, CWC).
Organisationen har frem til 2013 foretaget over 3500 inspektioner af laboratorier, fabrikker og arsenaler. Desuden leder organisationen opsynet med, hvordan våben destrueres.
Bl.a. i lyset af organisationens arbejde i forbindelse med borgerkrigen i Syrien, hvor nervegassen sarin var blevet benyttet ved et angreb i hovedstaden Damaskus, blev OPCW tildelt Nobels Fredspris 2013.